Nariadenie Komisie (EHS) č. 1709/74
z 2. júla 1974
o klasifikácii tovaru patriaceho do podpoložky 20.06 B I Spoločného colného sadzobníka
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Komisie (EHS) č. 97/69 [1] zo 16. januára 1969 o opatreniach, ktoré sa majú prijať s cieľom jednotného uplatňovania nomenklatúry Spoločného colného sadzobníka, naposledy zmeneného a doplneného Aktom [2] pripojeným k Zmluve o pristúpení nových členských štátov k Európskemu hospodárskemu spoločenstvu a Európskemu spoločenstvu pre atómovú energiu, podpísaným v Bruseli 22. januára 1972, najmä na jeho článok 3,
keďže kvôli zabezpečeniu jednotného uplatňovania nomenklatúry Spoločného colného sadzobníka je nutné vykonať klasifikáciu čerešní, ktoré sú dočasne konzervované v zmesi vody a etylalkoholu a ktoré sa okrem iného používajú pri výrobe čokoládových výrobkov;
keďže položka č. 08.11 Spoločného colného sadzobníka pripojeného k nariadeniu Rady (EHS) č. 950/68 [3] z 28. júna 1968, naposledy zmeneného a doplneného nariadením Rady (EHS) č. 1615/74 [4] z 25. júna 1974 zahŕňa "ovocie dočasne konzervované (napr. v plynnom oxide siričitom, v slanom náleve, v sírenej vode alebo v iných konzervačných roztokoch), ale v tomto stave nevhodné na bezprostrednú konzumáciu";
keďže z vysvetliviek k Bruselskej nomenklatúre vyplýva, že uvedená položka č. 08.11 sa vzťahuje na ovocie, ktoré bolo spracované výhradne s cieľom zabezpečenia jeho dočasnej konzervácie pri preprave a skladovaní pred použitím, pokiaľ je v tomto stave nevhodné na bezprostrednú konzumáciu; keďže v dôsledku toho táto položka nezahŕňa ovocie, ktoré bolo spracované spôsobom, ktorý ho nerobí nevhodným k bezprostrednej konzumácii;
keďže čerešne naložené v zmesi vody a etylalkoholu, s obsahom alkoholu postačujúcim na konzerváciu ovocia na obmedzenú dobu, sa nestanú nevhodnými na okamžitú spotrebu; keďže čerešne spracované týmto spôsobom nemôžu patriť do položky č 08.11;
keďže podpoložka 20.06 B I Spoločného colného sadzobníka sa uplatňuje na ovocie inak pripravené alebo konzervované, obsahujúce pridaný alkohol, vhodné na bezprostrednú konzumáciu;
keďže z toho vyplýva, že uvedené čerešne musia patriť do podpoložky 20.06 B I Spoločného colného sadzobníka;
keďže opatrenia stanovené v tomto nariadení sú v súlade so stanoviskom Výboru pre nomenklatúru Spoločného colného sadzobníka,
PRIJALA TOTO NARIADENIE:
Článok 1
Čerešne naložené v zmesi vody a etylalkoholu sa klasifikujú ako ovocie vhodné na bezprostrednú konzumáciu v tejto podpoložke Spoločného colného sadzobníka:
20.06 | Ovocie inak spracované alebo konzervované, obsahujúce alebo neobsahujúce pridaný cukor alebo alkohol: B.Iné:I.Obsahujúce pridaný alkohol |
Článok 2
Toto nariadenie nadobúda účinnosť dvadsiaty prvý deň odo dňa jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 2. júla 1974